Cities: Skylines

Gêm adeiladu-dinas yw ***Cities: Skylines*** a ddatblygwyd gan Colossal Order ac a gyhoeddwyd gan Paradox Interactive. Mae'r gêm yn efelychiad adeiladu-dinas penagored ar gyfer un chwaraewr. Mae chwaraewyr yn cymryd rhan mewn cynllunio trefol trwy reoli parthau, lleoli ffyrdd, trethiant, gwasanaethau cyhoeddus, a chludiant cyhoeddus yr ardal. Mae chwaraewyr yn gweithio i gynnal gwahanol elfennau o'r ddinas, gan gynnwys ei chyllid, iechyd, cyflogaeth a lefelau llygredd. Mae chwaraewyr hefyd yn gallu cynnal dinas mewn modd blwch-tywod, sy'n darparu rhyddid creadigol anghyfyngedig i'r chwaraewr. 

Mae *Cities: Skylines* yn ddatblygiad o deitlau *Cities in Motion* blaenorol gan Colossal Order, a oedd yn canolbwyntio ar ddylunio systemau cludo effeithiol. Er bod y datblygwyr ar y pryd yn teimlo bod ganddyn nhw'r arbenigedd technegol i ehangu i gêm efelychu dinas lawn, fe oedodd eu cyhoeddwr Paradox, gan ofni poblogrwydd *SimCity* yn y farchnad. Fodd bynnag, ar ôl methiant critigol gêm *SimCity* 2013, fe wnaeth Paradox cytuno i greu'r gêm. Nod y datblygwr oedd creu peiriant gêm a oedd yn gallu efelychu arferion dyddiol bron i filiwn o ddinasyddion unigryw, wrth gyflwyno hyn i'r chwaraewr mewn ffordd syml - yn caniatáu i'r chwaraewr ddeall yn hawdd amryw o broblemau yn nyluniad eu dinas. Mae hyn yn cynnwys tagfeydd traffig realistig, ac effeithiau tagfeydd ar wasanaethau a rhanbarthau dinasoedd. Ers rhyddhau'r gêm, mae amryw ehangiadau a chynnwys lawrlwythiadwy eraill wedi'u rhyddhau ar gyfer y gêm. Mae'r gêm hefyd yn cefnogi cynnwys a gynhyrchir gan ddefnyddwyr. 

Rhyddhawyd y gêm gyntaf ar gyfer systemau Windows, macOS, a Linux ym mis Mawrth 2015, gyda phacborth i gonsolau gêm Xbox One a PlayStation 4 yn cael eu rhyddhau yn 2017, ac ar gyfer y Nintendo Switch ym mis Medi 2018 a ddatblygwyd gan Tantalus Media. Derbyniodd y gêm adolygiadau ffafriol gan feirniaid, ac roedd yn llwyddiant masnachol, gyda mwy na chwe miliwn o gopïau wedi'u gwerthu ar bob platfform erbyn mis Mawrth 2019. 

## Chwarae'r Gêm 
Mae chwaraewyr yn dechrau gyda blot o dir - sy'n cyfateb i arwynebedd 2km x 2km (1.2mi x 1.2mi) - ynghyd â chyfnewidfa allanfa o briffordd gyfagos, yn ogystal â swm cychwynnol o arian y gêm. Mae'r chwaraewr yn mynd ymlaen i ychwanegu ffyrdd a pharthau preswyl, diwydiannol a masnachol a gwasanaethau sylfaenol megis pŵer, dŵr a gwaredu carthion er mwyn annog preswylwyr i symud i mewn a chyflenwi swyddi iddynt. 

Wrth i'r ddinas dyfu y tu hwnt i haenau poblogaeth benodol, bydd y chwaraewr yn datgloi gwelliannau dinas newydd gan gynnwys ysgolion, gorsafoedd tân, gorsafoedd heddlu, cyfleusterau gofal iechyd a systemau rheoli gwastraff, golygiadau treth a llywodraethu, tramwy, a nodweddion eraill i reoli'r ddinas. Mae un nodwedd o'r fath yn galluogi'r chwaraewr i ddynodi rhannau o'u dinas yn ardaloedd. Gall y chwaraewr ffurfweddu pob ardal i gyfyngu ar y mathau o ddatblygiadau neu orfodi rheoliadau penodol o fewn ffiniau'r ardal, megis caniatáu ar gyfer sectorau diwydiannol amaethyddol yn unig, cynnig cludiant cyhoeddus am ddim i drigolion yr ardal i leihau traffig, cynyddu lefelau treth ar gyfer ardaloedd wedi'u masnacheiddio'n ddwys, neu hyd yn oed gosod toll ar gerbydau tanwydd ffosil sy'n dod i mewn i ardal wrth eithrio cerbydau hybrid a cherbydau trydan. 

Mae gan adeiladau yn y ddinas amryw o lefelau datblygu sy'n cael eu cwrdd trwy wella'r ardal leol, gyda lefelau uwch yn darparu mwy o fuddion i'r ddinas. Er enghraifft, bydd siop fasnachol yn cynyddu mewn lefel os yw preswylwyr cyfagos yn cael mwy o addysg, a fydd yn ei dro yn gallu caniatáu cyflogi mwy o weithwyr a chynyddu refeniw treth ar gyfer y ddinas. Pan fydd y chwaraewr wedi cronni digon o breswylwyr ac arian, gallant brynu plotiau o dir cyfagos, gan ganiatáu iddynt adeiladu 8 sgwâr ychwanegol allan o'r 25 o fewn yr arwynebedd 10km x 10km (6.2mi x 6.2mi).

Mae'r gêm hefyd yn cynnwys system drafnidiaeth gadarn yn seiliedig ar y gêm flaenorol *Cities in Motion* gan Colossal Order. Mae hyn yn caniatáu i'r chwaraewr gynllunio cludiant cyhoeddus effeithiol ar gyfer y ddinas i leihau traffig. Gellir ychwanegu at y system ffyrdd gyda gwahanol fathau o gludiant cyhoeddus fel bysiau a systemau trenau tan-ddaear. 

Mae *modio* - newid y gêm trwy ychwanegu cynnwys a gynhyrchir gan ddefnyddwyr megis adeiladau neu gerbydau - yn cael ei gefnogi yn *Cities: Skylines* trwy'r *Steam Workshop*. Nodwyd bod creu cymuned weithredol sy'n cynhyrchu'r fath cynnwys yn nod dylunio penodol.  

Datblygwyd fersiwn addysgol o *Cities: Skylines* gan Colossal Order a’r grŵp TeacherGaming a’i ryddhau ym mis Mai 2018. Mae'r fersiwn hon yn cynnwys sesiynau tiwtorial a senarios sydd wedi'u cynllunio i'w defnyddio mewn ystafell ddosbarth, yn ogystal â ffordd i athrawon olrhain cynnydd myfyriwr.  

### Pecynnau ehangu 
Mae *Cities: Skylines* yn cynnig sawl pecyn ehangu a ellir ei lawrlwytho o'r we. Isod mae rhestr o'r prif becynnau ehangu a ddarperir gan y datblygwyr. 

## Cyfeiriadau 
Categori:Gemau ar-lein